Fyrrum stjórnarflokkar , Samfylking og Vinstri grænir , tala nú fyrir því og krefjast þess að forgangsraðað sé í þágu grunnþjónustu . Eitthvað lítið fór fyrir slíkri forgangsröðun hjá þessu fólki er það sat í ríkisstjórn . Reyndar stóðu menn lengst af blóðugir upp fyrir axlir í niðurskurði í velferðar og heilbrigðismálum á valdatíma hinnar norrænu velferðarstjórnar . Á meðan stóðu svo fjárhirslur ríkisins galopnar fyrir eftirlitsiðnaðinn umhverfismál , menningu , utanríkismál og ýmis félagsmál . Eða í flest annað en heilbrigðis og velferðarmál . Auglýsing Farið var í stórt atvinnuátak , að mati þáverandi stjórnvalda . Átak sem að mestu gekk út á það að tvöfalda framlög til listamannalauna . Framlög til Vatnajökulsþjóðgarðs voru svo aukin um 498% . Bankasýsla ríkisins og Fjölmiðlanefnd eru svo dæmi í um nýjar stofnanir frá síðasta kjörtímabili , með takmarkaða gagnsemi , en sjálfvirka útgjaldaaukningu ár frá ári . Á meðan allt þetta gekk á var gríðarlegur halli á fjárlögum . Jafnvel mun meiri halli en fjárlög gerðu ráð fyrir . Árin 2010 og 2011 var hallinn 40 milljörðum meiri , hvort ár , en fjárlög þessara ára gerðu ráð fyrir . Það var ekki fyrr en í fjárlögum 2013 ( kosningafjárlögum velferðarstjórnarinnar ) sem að heilbrigðis og velferðarmál , nutu einhverrar náðar velferðarstjórnarinnar norrænu , með auknum fjárframlögum . Á því eina og hálfa ári sem núverandi ríkisstjórn hefur verið við völd , hafa framlög til heilbrigðismála aukist um ca. 20% , að teknu tilliti til verðlagsbreytinga . Samhliða því sem ríkissjóður hefur verið rekinn með afgangi . Svo miklum að á yfirstandandi ári er afkoma ríkissjóðs 40 milljörðum betri en fjárlög gerðu ráð fyrir . Það má því alveg segja það um þá félaga í Samfylkingu og Vinstri grænum , að þeim láti það best að krefjast þess af öðrum að forgangsraða fjármunum almennings í þágu þeirra málaflokka er við getum flest öll verið sammála um að þeim sé forgangsraðað í . Enda virðast þessir tveir flokkar , sem á tyllidögum kenna sig við , jöfnuð , velferð og réttlæti , ekki vera færir um annað en að forgangsraða fjármunum í þágu eigin vinsælda . Höfundur er verkamaður og á sæti í framkvæmdastjórn verkalýðsráðs Sjálfstæðisflokksins . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .